PÅ HELGEHANDEL: Robert Eriksson (Frp) møtte lokale ungdommer på helgehandel hjemme i Verdal. til Verdal. Til høyre: Erikssons samboer Elin Haagensen. Foto:Terje Bringedal,VG

Lover slutt på urimelige NAV-kutt

Snart blir det slutt på at NAV kan kutte i sosialhjelp for

familier med ungdom som tjener sine egne penger. Regjeringen vil hindre praksisen med et nytt lovforslag.

22. juni 2014

Artikkelen er over seks år gammel

- Når mor og far mister sosialhjelpspenger fordi ungdom jobber, er det egentlig de unge som blir skadelidende fordi det blir mindre penger i familien. Det er veldig urimelig, sier arbeids- og sosialminister Robert Eriksson (Frp) til VG

De siste årene har media løftet frem flere eksempler på at NAV har kuttet i familiers sosialhjelp fordi de unge i huset har tjent egne penger fra en sommer- eller ekstrajobb.

En 15-åring fra Hedmark som tok seg sommerjobb for å tjene litt ekstra, opplevde at NAV svarte med å gi moren hans mindre penger i sosialhjelp.

Avkortingen har lenge vært en utbredt praksis landet rundt. Arbeidsministeren mener dette er urimelig, og straffer ungdommer som fra før ofte har det trangt økonomisk.

- Leit at ikke barn får dra på ferie

Eriksson har med interesse lest VGs saker om barn i familiermed trange kår i velstands-Norge som gruer seg til skoleåret slutter fordi de aldri får dra på ferie.

- Dette forslaget håper jeg vil bidra til at flere barn får den muligheten. Jeg synes det er utrolig leit at ikke alle barn og unge får gode ferieminner i sommer, sier Eriksson til VG.

Les også: Abid Raja løy om sommerferien sin

Arbeidsministeren har begrenset lovforslaget til å gjelde unge under 18 år. Mange starter etter skoleslutt på sommerjobber i butikker, bensinstasjoner, gartnerier osv. Regjeringen mener barn i økonomisk vanskeligstilte familier skal ha samme mulighet til å tjene penger som andre barn.

- Ved å lovregulere at barns inntekt holdes utenfor opplever også barn av sosialhjelpsmottakere at de får igjen noe når de jobber. Ordningen kan også motvirke til at sosialhjelp «går i arv» ved at barna får arbeidserfaring, begrunner Eriksson.

Forskjellig praksis i kommunene

Han vil at barn av foreldre som mottar økonomisk sosialhjelp skal få glede av å få lønn på konto uten at det får følger for støtten som familien mottar. I dag er praksisen forskjellig mellom kommunene. Tidligere kartlegginger har vist at tre av ti kommuner har kuttet i sosialhjelpen der barn og unge har bidratt med inntekt til husholdningen.

FORNØYD: Ola Ødegaard i foreningen Rettferd for taperne. Foto:Bjørn Erik Rygg Lunde,VG

Generalsekretær Ola Ødegaard i foreningen Rettferd for taperne mener lovforslaget fra regjeringen ikke kommer en dag for tidlig.

- Dette var virkelig på tide. Nå kan vi endelig få en enhetlig behandling av disse familiene uavhengig av hjemkommunenes skjønn og kommuneøkonomi, sier Ødegaard til VG.

Mor fikk medhold

Han viser til en sak fra Hordaland der barnet hadde fått en inntekt som var større enn det NAV-kontoret lokalt regnet ut at barnet trengte. Men en klage til fylkesmannen ga moren medhold i at NAV ikke har rett til å gå ut fra at barnet skal dekke mors utgifter.

«Inntekter frå kvelds- og laurdagsjobb ved sida av skulen vil normalt gi barnet ekstra lommepengar, og skal ikkje føre til at foreldra mister sosialstønad for barnet. Likeleis kan ikkje Nav rekne med at barn skal dekkje eigne livsopphaldsutgifter av pengegåver som dei får til gebursdag, konfirmasjon og liknande,» skriver Fylkesmannen i vedtaket.

NAV sentralt utarbeidet et rundskriv for to år siden som oppfordret til at inntekter fra kvelds- og helgejobber ikke skulle forhindre at foreldrene mottok stønad for barnet.

Oppfordrer kommunene

Likevel har det vært variasjoner i praksis mellom kommunene

- Det vil ta en viss tid før lovforslaget blir behandlet. Derfor vil jeg oppfordre kommunene til å ikke avkorte sosialhjelpen til familiene på grunn av barn og unges inntekt, sier statsråd Robert Eriksson til VG.

Størrelsen på økonomisk sosialhjelp har de siste årene ikke gjennomgått store endringer, og er pr. 1. januar 2014 – etter statens veiledende satser pr. måned:

Enslige - kr 5600, ektepar/samboere - kr. 9300, person i bofellesskap - kr 4650, barn 0-5 år - kr 2150, barn 6-10 år - kr 2850, barn 11-17 år - kr 3600.

Publisert: 22.06.14 kl. 04:29